I løbet af sommeren 2013 beslutter Altor at droppe den industrielle salgsproces og i stedet satse på at hive gevinsten hjem gennem en børsnotering.

- I ledelsen troede man ikke på, at det kunne lade sig gøre. Men vi går i gang med arbejdet. Om ikke andet så for at få noget ro, siger kilden.

Den 29. august 2013 sætter OW Bunkers finansdirektør Morten Skou formelt gang i Project Oak med en mail sendt til omkring tyve topfolk i selskabet.

Kun en lille kreds af insidere må kende til de hemmelige planer, der skal skaffe Altor den ønskede milliardgevinst, indskærpes det:

"Vores juridiske rådgivere, Kromann Reumert, har opfordret os til allerede nu at lave en liste over insidere for at sikre, at al information holdes fortroligt", står der blandt andet i mailen.

"Bemærk også, at hvis du på et tidspunkt bliver spurgt, om du arbejder på en børsnotering, så skal du ikke bekræfte det, men bare svare, at hvorvidt der bliver tale om en børsnotering eller ej fuldstændig beror på, hvad Altor beslutter", står der videre.

Men særligt ét spørgsmål bekymrer insiderne i Project Oak, der udover topfolkene fra OW Bunker omfatter en række medarbejdere med ekspertise i børsnoteringer fra bankerne Carnegie og Morgan Stanley, advokater fra Kromann Reumert og Altor-folkene anført af Søren Johansen.

Udadtil har man præsenteret OW Bunker som en solid, jysk virksomhed, der lever af at sælge brændstof til rederier som Mærsk og Norden.

En slags flydende benzintank for skibe, hvor medarbejderne er mænd i blå kedeldragter og de største aktiver håndgribelige ting som tankskibe og store olietanke.

Men OW Bunker bærer rundt på en hemmelighed: Siden Altor overtog i 2007 har man i stigende grad tjent penge på noget helt andet og meget mere risikabelt: Avanceret spekulation i olieprisens ups and downs på de internationale finansmarkeder.

Her kan store summer tjenes overnight - og tabes ligeså hurtigt.

Hidtil er det - heldigt for OW Bunker og for ejeren Altor - stort set gået godt. I 2008 taber OW Bunker ganske vist 100 millioner kroner på de risikable spekulationer, men i årene 2009, 2010, 2011, 2012 og 2013 er det gået forrygende.

Så godt, at det gennemsnitligt er lykkedes at hive en tredjedel af OW Bunkers samlede overskud hjem på spekulationerne.

Men de investorer - pensionskasser som ATP og PFA samt almindelige småsparer - der nu skal overtales til at skyde milliarder i OW Bunker i forbindelse med børsnoteringen, bryder sig ikke om spekulation, der er lig med risiko for at tabe penge.

- Risk management var akilleshælen. I den industrielle salgsproces gik det op for os, hvor svært det var at forklare, hvordan forretningen fungerede på det her punkt. Køberne blev urolige og vi kunne ikke overbevise dem om, at forretningen var stabil, siger den tidligere topfigur.

Så insiderne i Project Oak står med et dilemma, forklarer kilden.

Fortæller de sandheden om de risikable oliespekulationer og nøjes med en mindre gevinst ved børsnoteringen? Eller nedtoner eller helt skjuler de spekulationerne og scorer en større gevinst?